**Informatīvais ziņojums**

**„Par priekšlikumiem par turpmāko rīcību**

**saistībā ar valsts sabiedrību ar ierobežotu atbildību**

**„Iekšlietu ministrijas poliklīnika””**

# 1. Situācijas apraksts

Ar Ministru kabineta 2012.gada 4.jūnija rīkojumu Nr.245 „Par Publisko personu komercdarbības koncepciju” tika atbalstīti Publisko personu komercdarbības koncepcijā ietvertie risinājumi, savukārt ar Ministru kabineta 2012.gada 4.jūnija rīkojumu Nr.246 „Par Valsts kapitāla daļu pārvaldības koncepciju” tika atbalstīti Valsts kapitāla daļu pārvaldības koncepcijā piedāvātie risinājumi.

Ņemot vērā iepriekš minētās koncepcijas, ar Ministru prezidenta 2012.gada 19.jūnija rīkojumu Nr.233 „Par darba grupu” tika izveidota starpinstitūciju darba grupa (turpmāk – Darba grupa), kuras uzdevums bija izvērtēt nozaru ministriju iesniegto informāciju par valsts kapitālsabiedrību turpmākās darbības izvērtējumu un sagatavot Darba grupas viedokli un priekšlikumus par valsts līdzdalības nepieciešamību kapitālsabiedrībās, kā arī kapitālsabiedrību turpmāko juridisko statusu un to pārvaldītāju. Izpildot Ministru prezidenta doto uzdevumu, Darba grupa izstrādāja informatīvo ziņojumu „Par valsts līdzdalības kapitālsabiedrībās izvērtēšanu un ar Ministru prezidenta 2012.gada 19.jūnija rīkojumu Nr.233 izveidotās darba grupas priekšlikumiem turpmākajai rīcībai” (turpmāk – Informatīvais ziņojums), kas tika izskatīts un pieņemts zināšanai Ministru kabineta 2013.gada 11.jūnija sēdē (prot. Nr. 34 37.§). Vienlaikus Ministru kabinets uzdeva nozaru ministrijām atbilstoši kompetencei izvērtēt Informatīvajā ziņojumā ietverto Darba grupas ieteikumu finansiālos un tiesiskos riskus un iesniegt Ministru kabinetā priekšlikumus par turpmāko rīcību saistībā ar attiecīgajiem ieteikumiem.

Atbilstoši Informatīvā ziņojuma 5.pielikuma tabulas „Turpmākās rīcības plānojums” 11.punktam Iekšlietu ministrijai nepieciešams izvērtēt sabiedrības ar ierobežotu atbildību „Iekšlietu ministrijas poliklīnika”, kurā Iekšlietu ministrija ir valsts kapitāla daļu turētāja, pārveidi par valsts aģentūru un attiecīgi iesniegt Ministru kabinetā priekšlikumus par turpmāko rīcību.

Vienlaikus saskaņā ar Ministru kabineta 2013. gada 28. maija protokola Nr. 32 38.§ „Likumprojekts „Publisko personu kapitālsabiedrību un kapitāla daļu pārvaldības likums”” 6. punktu uzdots valsts kapitālsabiedrību un valstij piederošo kapitāla daļu turētājiem sešu mēnešu laikā pēc šā likuma spēkā stāšanās iesniegt izskatīšanai Ministru kabinetā noteiktā kārtībā veiktu izvērtējumu par valsts līdzdalību kapitālsabiedrībās, valsts kapitālsabiedrību turpmāko juridisko statusu un kapitāla daļu turētāju, un priekšlikumus par turpmāko rīcību, ievērojot, ka sākotnēji uz Ministru kabinetu virzāms izvērtējums par kapitālsabiedrībām, kuras apsaimnieko nekustamos īpašumus, un kapitālsabiedrībām, kurās valstij nav izšķirošās ietekmes.

# 2. Valsts sabiedrības ar ierobežotu atbildību “Iekšlietu ministrijas poliklīnika” darbības apraksts

Sabiedrības ar ierobežotu atbildību „Iekšlietu ministrijas poliklīnika” (turpmāk – kapitālsabiedrība) 100 % kapitāla daļu turētāja ir Iekšlietu ministrija. Kapitālsabiedrība ir reģistrēta komercreģistrā ar vienoto reģistrācijas Nr.40003400059, juridiskā adrese: Čiekurkalna 1.līnija 1 k-1, Rīga, LV – 1026.

Iekšlietu ministrijas darbības stratēģijā 2014. – 2016.gadam (apstiprināta ar Iekšlietu ministrijas 2014.gada 27.februāra rīkojumu Nr.1-12/486) norādītā darbības virziena Nr.7 “Personāla fiziskās sagatavotības, veselības un sociālās aprūpes nodrošināšana un uzturēšana” mērķi ir veicināt darbinieku spējas īstenot valsts drošības un iekšlietu politikas pasākumus, nodrošināt darbinieku veselības, psiholoģiskā stāvokļa un fiziskās sagatavotības atbilstību dienesta pienākumu izpildei, kā arī nodrošināt sociālās garantijas, kas noteiktas sociālo jomu regulējošos normatīvajos aktos.

Uz kapitālsabiedrības kā ārstniecības iestādes bāzes izveidota Iekšlietu ministrijas Centrālā medicīniskās ekspertīzes komisija (turpmāk – CMEK), kura vienīgā valstī ir tiesīga sniegt atzinumus par Iekšlietu ministrijas sistēmas iestāžu un Ieslodzījuma vietu pārvaldes amatpersonu ar speciālajām dienesta pakāpēm (turpmāk – amatpersona) un amatpersonu kandidātu veselības stāvokļa un psiholoģisko īpašību atbilstību dienestam, kas ir būtiski attiecībā uz Iekšlietu ministrijas sistēmas iestāžu un Ieslodzījuma vietu pārvaldes darbības nodrošināšanu.

Kapitālsabiedrībai noteikti šādi galvenie uzdevumi:

1. novērtēt amatpersonu kandidātu veselības stāvokļa un psiholoģisko īpašību atbilstību dienestam;

2. pārbaudīt amatpersonu veselības stāvokļa atbilstību dienestam, veicot obligātās periodiskās veselības pārbaudes, plānotās atkārtotās veselības pārbaudes un ārpuskārtas veselības pārbaudes;

3. sniegt atzinumu par amatpersonas veselības stāvokli, ja tas nepieciešams pārcelšanai citā amatā vai amatpersonas atvaļināšanai no dienesta veselības stāvokļa dēļ;

4. noteikt amatpersonas, kura, pildot ar dzīvības vai veselības apdraudējumu (risku) saistītus dienesta pienākumus, ir cietusi nelaimes gadījumā un guvusi ievainojumu vai sakropļojumu vai kuras veselībai nodarīts citāds kaitējums, nelaimes gadījumā gūtā veselības bojājumu smaguma pakāpi (ne tikai attiecībā uz amatpersonām, bet gan visā valsts pārvaldē nodarbinātajiem).

Vienlaikus kapitālsabiedrība darbojas kā ārstniecības iestāde valsts veselības aprūpes sistēmā, sniedzot veselības aprūpes pakalpojumus arī privātpersonām.

Kapitālsabiedrība darbojas saskaņā ar Komerclikumā un likumā „Par valsts un pašvaldību kapitāla daļām un kapitālsabiedrībām” noteikto, kā arī atbilstoši Iekšlietu ministrijas sistēmas iestāžu un Ieslodzījuma vietu pārvaldes amatpersonu ar speciālajām dienesta pakāpēm dienesta gaitas likumā, Ministru kabineta 2006.gada 21.novembra noteikumos Nr.970 „Noteikumi par Iekšlietu ministrijas sistēmas iestāžu un Ieslodzījuma vietu pārvaldes amatpersonām ar speciālajām dienesta pakāpēm un amatpersonu amata kandidātiem nepieciešamo veselības stāvokli un psiholoģiskajām īpašībām un veselības stāvokļa un psiholoģisko īpašību pārbaudes kārtību” un Ministru kabineta 2010.gada 21.jūnija noteikumos Nr.565 „Noteikumi par valsts un pašvaldību institūciju amatpersonu sociālajām garantijām” noteiktajam.

# 3. Valsts sabiedrības ar ierobežotu atbildību “Iekšlietu ministrijas poliklīnika” ieņēmumu avoti

Kapitālsabiedrības ieņēmumu struktūra 2014.gadā uzskatāmi norāda uz kapitālsabiedrības komercdarbības veikšanas nepieciešamību, lai garantētu CMEK sniegto pakalpojumu pieejamību un augstu kvalitāti, kas savukārt palīdz nodrošināt, ka Iekšlietu ministrijas sistēmas iestādēs un Ieslodzījuma vietu pārvaldē dienestu pilda amatpersonas, kuru veselības stāvoklis un psiholoģiskās īpašības atbilst dienesta pienākumu izpildes prasībām.

Kapitālsabiedrības ieņēmumu struktūrā 2014.gadā lielāko īpatsvaru veidoja ieņēmumi no Iekšlietu ministrijas veselības un sporta centra 37,51% (700 200 *euro,* tajā skaitā CMEK darbības nodrošināšanai – 675 792 *euro*, samaksa par amatpersonām sniegtajiem veselības aprūpes pakalpojumiem saskaņā ar noslēgto līgumu – 24 408 *euro*), ieņēmumi no maksas pakalpojumiem 34,70% (647 730 *euro*), ieņēmumi no Nacionālā veselības dienesta 26,73% (498 896 *euro*) un pārējie saimnieciskās darbības ieņēmumi 1,06% (19 751 *euro*). Arī 2015.gadā ieņēmumu struktūra ir līdzīga.

# 4. Juridisko risku izvērtējums un valsts līdzdalība kapitālsabiedrībā

Ministru kabinets, ar 2012.gada 4.jūnija rīkojumu Nr.245 „Par publisko personu komercdarbības koncepciju” atbalstot Publisko personu komercdarbības koncepcijā ietvertos konkrētos risinājumus, noteica kritērijus, saskaņā ar kuriem vērtējams pašreizējais valsts kapitālsabiedrību statuss un nosakāms, vai pašreizējais statuss saglabājams, vai kapitālsabiedrība pārveidojama par valsts iestādi vai publisku aģentūru. Tajā kā risinājuma variants ir minēts, ka publiska persona var nodarboties ar komercdarbību tikai stratēģiski svarīgā nozarē vai tirgus nepilnības apstākļos, tai skaitā situācijā, kad pastāv dabiskais monopols.

2015.gada 12.novembrī izsludināts 2015.gada 22.oktobrī Saeimā pieņemtais likums “Grozījumi Valsts pārvaldes iekārtas likumā”. Atbilstoši grozījumiem, kas stāsies spēkā 2016.gada 1.janvārī, Valsts pārvaldes iekārtas likuma 88.panta pirmās daļas 2.punkts nosaka, ka publiska persona savu funkciju efektīvai izpildei var dibināt kapitālsabiedrību vai iegūt līdzdalību esošā kapitālsabiedrībā, ja publiskas personas kapitālsabiedrības darbības rezultātā tiek radītas preces vai pakalpojumi, kas ir stratēģiski svarīgi valsts vai pašvaldības administratīvās teritorijas attīstībai vai valsts drošībai.

Latvijas tirgus nevar nodrošināt sabiedrības interesēm atbilstošu amatpersonu veselības stāvokļa kontroles sistēmu, jo tikai jau izveidotajā sistēmā, kad amatpersonu veselība stāvokļa kontrole tiek veikta iekšlietu resora iestāžu ietvaros, tiek nodrošināts, ka:

1. amatpersonu veselības stāvoklis tiek vērtēts objektīvi, ar vienveidīgu pieeju un uzticamu novērtējumu;
2. pastāv tiešā un atgriezeniskā saite starp kapitālsabiedrību un Iekšlietu ministrijas sistēmas iestādēm un Ieslodzījuma vietu pārvaldi, kas ļauj operatīvi risināt dažādus jautājumus;
3. CMEK ārstniecības personas, kas ir sertificēti ārsti - eksperti, pārzina dienesta vietas apstākļus un amatpersonu veicamajam dienesta pienākumiem nepieciešamās specifiskās prasības;
4. tiek saglabāta informācija vienotā sistēmā par katras amatpersonas veselības stāvokli; šie dati glabājas vienkopus un nepieciešamības gadījumā ir nekavējoties iegūstami un salīdzināmi ar iepriekšējiem datiem. Vienlaikus ir ierobežota pieeja pie izveidotās informācijas sistēmas, kas ir ierobežotas pieejamības informācija un nav nododama ar ministrijas sistēmu nesaistītām iestādēm.

Tādējādi kapitālsabiedrība piedalās dienesta pienākumu izpildei atbilstoša personāla nodrošināšanā Iekšlietu ministrijas sistēmas iestādēs un Ieslodzījuma vietu pārvaldē, veicot amatpersonu veselības stāvokļa kontroli, amatpersonas pieņemot dienestā, dienesta gaitā, kā arī atvaļinot no dienesta, kā arī sniedz kvalitatīvus ambulatorās veselības aprūpes pakalpojumus pārējām fiziskām personām. Ņemot vērā minēto, kapitālsabiedrība sniedz pakalpojumus, kas ir svarīgi valsts drošībai.

Atbilstoši pašreizējam veselības aprūpes finansēšanas modelim valsts aģentūras statusā VSIA “Iekšlietu ministrijas poliklīnika” nevarēs turpināt sniegt ambulatorās veselības aprūpes pakalpojumus, jo Publisko aģentūru likumā ietvertais regulējums valsts aģentūrām nav piemērots sadarbībai ar Nacionālo veselības dienestu par valsts finansētu veselības aprūpes pakalpojumu sniegšanu, kā arī ir nepiemērots maksas pakalpojumu sniegšanai tirgus konkurences apstākļos, jo visu maksas pakalpojumu izcenojumi tiek aprēķināti pēc vienotas, Ministru kabineta apstiprinātas metodikas un tie tiek noteikti Ministru kabineta noteikumos.

Jāņem vērā, ka 2014.gada ieņēmumu struktūrā lielāko īpatsvaru no kapitālsabiedrības ieņēmumiem veido ieņēmumi no sniegtajiem maksas pakalpojumiem un Nacionālā veselības dienesta, kas kopā veido 62,74% no kopējiem ieņēmumiem (tajā skaitā, ieņēmumi no amatpersonām sniegtajiem veselības aprūpes pakalpojumiem saskaņā ar noslēgto līgumu ar Iekšlietu ministrijas veselības un sporta centru). Līdz ar to kapitālsabiedrība, nesniedzot veselības aprūpes pakalpojumus (kā maksas pakalpojumus arī citām personām), nespēs nodrošināt nepieciešamo attīstības līmeni – veselības aprūpes materiāltehniskā nodrošinājuma pilnveidošanu, sniegto veselības aprūpes pakalpojumu (CMEK ietvaros) ērtu pieejamību un augstu kvalitāti, nespējot piesaistīt profesionālu medicīnisko personālu ar atbilstošu darba pieredzi. Maksas pakalpojumu sniegšana kapitālsabiedrībai palīdz CMEK piesaistīt augsti kvalificētas ārstniecības personas, kuras spēj objektīvi novērtēt amatpersonu veselības stāvokļa un psiholoģisko īpašību atbilstību dienesta prasībām, nodrošinot medicīniskajam personālam konkurētspējīgu atalgojumu, papildus sociālās garantijas un noteiktu noslodzi veselības aprūpes pakalpojumu sniegšanā. Vienlaikus ieņēmumi no maksas pakalpojumiem un Nacionālā veselības dienesta nodrošina iespēju regulāri nodrošināt nepieciešamo CMEK ārstniecības personu kvalifikācijas līmeņa celšanu un apmācības, kas uzlabo CMEK sniegto pakalpojumu kvalitāti.

Šobrīd kapitālsabiedrībā ir nodarbināti pieci ģimenes ārsti un septiņas medicīnas māsas, kas nodrošina valsts apmaksātas veselības aprūpes pakalpojumus gandrīz 9 000 pacientu. Pārtraucot komercdarbību, šiem pacientiem būs nepieciešams nodrošināt citus ģimenes ārstus, kā arī minētās ārstniecības personas zaudēs darbu un būs spiestas uzsākt prakses veidošanu no jauna. Turklāt, vēl vairākas ārstniecības personas – speciālisti (piemēram, ķirurgs, kardiologs, neirologs, urologs, otolaringologs, oftalmologs) ir nodarbināti valsts apmaksāto veselības aprūpes pakalpojumu sniegšanā, un pieraksts pie šīm ārstniecības personām ir “noslogots”. Līdz ar to komercdarbības pārtraukšana samazinās veselības aprūpes pakalpojumu pieejamību, jo visticamāk arī ar šīm ārstniecības personām būs jāpārtrauc darba tiesiskās attiecības, jo valsts aģentūra nespēs nodrošināt konkurētspējīgu atalgojumu. Pašlaik atalgojumu valsts kapitālsabiedrībās reglamentē Ministru kabineta 2010.gada 29.jūnija noteikumi Nr.595 “Noteikumi par zemāko mēnešalgu un speciālo piemaksu ārstniecības personām”, nosakot zemāko mēnešalgu līmeni. Savukārt, valsts aģentūru nodarbināto atlīdzību, tajā skaitā atalgojumu reglamentē Ministru kabineta 2013.gada 29.janvāra noteikumi Nr.66 “Noteikumi par valsts un pašvaldību institūciju amatpersonu un darbinieku darba samaksu un tās noteikšanas kārtību”, nosakot gan zemāko, gan augstāko mēnešalgu līmeni.

# 5. Finanšu risku izvērtējums

1. Lai VSIA „Iekšlietu ministrijas poliklīnika” kvalitatīvi spētu pildīt valsts deleģētos uzdevumus, kā arī pilnveidotu komercpakalpojumu klāstu, tai nepieciešami regulāri kapitālieguldījumi pamatlīdzekļos un pārējā infrastruktūrā.

Būtisks faktors, gan pildot valsts deleģētos uzdevumus, gan sniedzot komercpakalpojumus, ir savlaicīgi un pietiekamā apmērā veikti kapitālieguldījumi. Valsts budžeta dotācija sedz izmaksas, kas veidojas, pildot valsts deleģētos uzdevumus, taču nesedz ilgtermiņa ieguldījumu nolietojumu atbilstošā apmērā. Mainot kapitālsabiedrības statusu un reorganizējot VSIA „Iekšlietu ministrijas poliklīnika” valsts aģentūras statusā, aģentūrai nebūs iespējams veikt pietiekamus kapitālieguldījumus valsts drošībai svarīgu uzdevumu veikšanai, nodrošinot Centrālās medicīniskās ekspertīzes komisijas veselības pārbaudes, jo tam būs nepieciešama salīdzinoša liela valsts budžeta dotācija, kas pārsniegs pašreiz šim mērķim paredzētos izdevumus (2015.gadā – 675 792 *euro*).

Līdz ar to komercdarbības pārtraukšanas gadījumā var rasties risks saistībā ar nespēju īstenot veselības aprūpes materiāltehniskā nodrošinājuma pilnveidošanu, kas tiek izmantots CMEK ietvaros. Tas var būtiski ietekmēt CMEK sniegto pakalpojumu kvalitāti. Pēdējo gadu laikā kapitālsabiedrība ir īstenojusi vairākus investīciju projektus: 2012.gadā ‒ 73 830 *euro* apmērā, 2013.gadā ‒ 9 629 *euro*, 2014.gadā ‒ 185 063 *euro* un 2015.gadā (plānots) ‒ 50 000 *euro* apmērā, kas norāda uz kapitālsabiedrības spēju īstenot nepieciešamos investīciju projektus no saviem finanšu līdzekļiem, tādējādi uzlabojot arī CMEK sniegto pakalpojumu kvalitāti. Vieni no lielākajiem pēdējo gadu investīciju projektiem kapitālsabiedrībā ir saistīti ar plaušu rentgena iekārtas iegādi 119 669 *euro* apmērā, zobārstniecības (stomatoloģijas) iekārtu iegādi 34 200 *euro* apmērā un rentgena sensora iegādi 4 800 *euro* apmērā. Vienlaikus norādām uz to, ka kapitālsabiedrības infrastruktūrā ir ieguldīti pietiekami lieli finanšu resursi, tādēļ to lietderīgs un racionāls izlietojums iespējams tikai pie noteiktas infrastruktūras noslodzes, piemēram, kapitālsabiedrībā ir izveidota laboratorija, kura tiek intensīvi izmantota gan CMEK ietvaros, gan maksas pakalpojumu sniegšanā.

Līdz ar to pastāv risks, ka pēc reorganizācijas pakalpojumus (Centrālās medicīniskās ekspertīzes komisijas veselības pārbaudes), kuriem jānodrošina augsta kvalitāte, attiecīgā sabiedrības mērķgrupa varēs saņemt tikai pēc būtiskiem ieguldījumiem no valsts budžeta. Publiskās aģentūras statusā valstij būs nepieciešams finansēt būtisku daļu no nepieciešamajām ilgtermiņa ieguldījumu atjaunošanas izmaksām, kas šobrīd tiek segtas no VSIA „Iekšlietu ministrijas poliklīnika” komercdarbības ieņēmumiem par maksas pakalpojumu sniegšanu (647 730 *euro*), ieņēmumiem no Nacionālā veselības dienesta (498 896 *euro*) un Iekšlietu ministrijas veselības un sporta centra (24 408 *euro ‒* samaksa par amatpersonām sniegtajiem veselības aprūpes pakalpojumiem) un pārējiem saimnieciskās darbības ieņēmumiem (19 751 *euro)*, kas 2014.gadā kopā sastādīja 63,80% no kopējiem kapitālsabiedrības ieņēmumiem.

2. Kapitālsabiedrības darbība vērtējama pozitīvi, jo pēdējo piecu gadu laikā tā uzrāda pozitīvu saimnieciskās darbības rezultātu – tīrā peļņa 2010.gadā bija 119 379 *euro*, 2011.gadā – 1 315 *euro*, 2012.gadā – 3 005 *euro,* 2013.gadā – 2 890 *euro* un 2014.gadā ‒ 19 318 *euro*. Nozīmīgs ir fakts, ka kapitālsabiedrībai pēdējo piecu gadu laikā nav bijuši nepieciešami papildu valsts budžeta līdzekļi pamatkapitāla palielināšanai vai tās darbības nodrošināšanai. Papildus finanšu līdzekļu piesaiste no sniegto komercpakalpojumu ieņēmumiem arī ļauj kapitālsabiedrībai ar katru gadu uzlabot tās finanšu rādītājus (VSIA „Iekšlietu ministrijas poliklīnika” neto apgrozījums 2014.gadā, salīdzinot ar 2013.gadu, pieauga par 9,18%).

Vienlaikus kapitālsabiedrība par valsts kapitāla izmantošanu pēdējo piecu gadu laikā valsts budžetā ir ieskaitījusi valstij dividendēs izmaksājamo peļņas daļu šādā apjomā: 2011.gadā − 107 441 *euro*, 2012.gadā – 1 184 *euro,* 2013.gadā − 2 705 *euro*, 2014.gadā – 2 601 *euro* un 2015.gadā – 17 386 *euro.*

Kapitālsabiedrības valsts budžetā 2014.gadā veiktās iemaksas (nodokļu veidā) kopā veido 568 978 *euro*, t.sk., iedzīvotāju ienākuma nodoklis 204 828 *euro*, uzņēmuma ienākuma nodoklis 12 942 *euro*, uzņēmējdarbības riska valsts nodeva 553 *euro*, pievienotās vērtības nodoklis 130 *euro*, bet valsts sociālās apdrošināšanas obligātās iemaksas 350 525 *euro*.

Vienlaikus norādām uz to, ka saskaņā ar izstrādātajām kapitālsabiedrības ieņēmumu un izdevumu prognozēm 2015.‒2018.gadam nākamajos gados sagaidāma stabila kapitālsabiedrības darbība ar optimāliem finanšu un darbības rezultatīvajiem rādītājiem.

Ņemot vērā iepriekš minēto, var secināt, ka kapitālsabiedrības saimnieciskās darbības rezultāti nodrošina stratēģiski svarīgu nozari ar pieejamu un kvalitatīvu pakalpojumu ‒ CMEK atzinumu sniegšanu.

Iekšlietu ministrija, izvērtējot kapitālsabiedrības līdzšinējo darbību, uzskata, ka pašreizējais juridiskais statuss kapitālsabiedrībai sniedz daudzpusīgas iespējas efektīvi piesaistīt un izmantot finanšu un materiāltehniskos resursus, lai vienlaikus sekmīgi veiktu tai deleģētos valsts pārvaldes uzdevumus un sasniegtu noteiktos rezultatīvos rādītājus.

Publiskas aģentūras gadījumā valstij būtu jāfinansē no valsts budžeta, piemēram, visi administrācijas izdevumi, līdz ar to ministrijai un valstij ir racionālāk saglabāt VSIA „Iekšlietu ministrijas poliklīnika” kapitālsabiedrības statusā, saglabājot zemākas izmaksas par deleģēto uzdevumu izpildi.

3. Reorganizējot VSIA „Iekšlietu ministrijas poliklīnika” par valsts aģentūru, finansiālā ietekme uz valsts budžetu pirmajā darbības gadā sastāda 1 443 212 *euro*. Vienlaikus jāatzīmē, ka finansiālās ietekmes aprēķinā nav ņemta vērā arī valsts budžeta ieņēmumu samazināšanās no dividenžu par valsts kapitāla izmantošanu izmaksas un veikto nodokļu maksājumu un valsts sociālās apdrošināšanas iemaksu apmēra būtisks samazinājums.

Vienlaikus, pārtraucot komercdarbību, būs nepieciešams pārskatīt CMEK valstij sniegto pakalpojumu pašizmaksu, kas pakalpojuma izmaksu palielinājuma gadījumā varētu prasīt papildus finanšu līdzekļus no Iekšlietu ministrijas veselības un sporta centra, kas ir atbildīgs par šī pakalpojuma centralizētu finansiālu nodrošināšanu, kas savukārt atsauktos uz iekšlietu resoram papildu nepieciešamo finansējumu no valsts budžeta. Pašreiz kapitālsabiedrības administratīvie izdevumi tiek proporcionāli attiecināti arī uz maksas pakalpojumu izmaksām, taču komercdarbības pārtraukšanas gadījumā daļa šo izdevumu tiktu pilnībā attiecināti vienīgi uz CMEK pakalpojumu sniegšanu, kas var veicināt CMEK pakalpojuma izcenojuma palielināšanos.

Nepieciešamie papildus prognozējamie izdevumi no valsts budžeta CMEK izveidošanai valsts aģentūras statusā pirmajā darbības gadā veidos 1 443 212 *euro,* tajā skaitā, uzturēšanas izdevumi 1 201 279 *euro* (no tā atlīdzībai 972 651 *euro*), kapitālie izdevumi 917 725 *euro*. Reorganizācijas rezultātā valsts aģentūra noslēgtu darba tiesiskās attiecības 55 nodarbinātajiem.

Vienlaikus valsts aģentūras ieņēmumus veidotu tikai ieņēmumi no Iekšlietu ministrijas veselības un sporta centra, kas indikatīvi veido 675 792 *euro*. Rezultātā piedāvātā VSIA „Iekšlietu ministrijas poliklīnika” reorganizācija veido negatīvu finansiālo ietekmi uz valsts budžetu.

Reorganizācijas rezultātā publiskas aģentūras statusā, kā jau pamatots iepriekš, komercdarbība un komercpakalpojumu sniegšana būtu apgrūtināta vai neiespējama. Līdz ar to VSIA „Iekšlietu ministrijas poliklīnika” reorganizācija radītu būtisku un negatīvu finansiālo ietekmi uz valsts budžetu.

Bez tam, īstenojot kapitālsabiedrības reorganizāciju un izveidojot valsts aģentūru, tā saskaņā ar Publisko aģentūru likuma nosacījumiem nodrošina pakalpojumu sniegšanu likumos un Ministru kabineta noteikumos noteikto valsts pārvaldes uzdevumu izpildes ietvaros, sniedzot maksas pakalpojumus saskaņā ar Ministru kabineta apstiprinātu cenrādi. Ministru kabinets nosaka valsts aģentūru sniegto maksas pakalpojumu izcenojumu noteikšanas metodiku un izcenojumu apstiprināšanas kārtību.

# 6. Kapitālsabiedrības turpmākais juridiskais statuss

Izvērtējot iepriekš izklāstītos apstākļus, lai kapitālsabiedrība kā ārstniecības iestāde pilnvērtīgi varētu turpināt īstenot normatīvajos aktos noteiktās funkcijas, Iekšlietu ministrija uzskata, ka arī turpmāk ir saglabājams kapitālsabiedrības juridiskais statuss kā sabiedrība ar ierobežotu atbildību.

# 7. Priekšlikumi turpmākai rīcībai

Izvērtējot finanšu un juridiskos riskus, Iekšlietu ministrija uzskata, ka valsts sabiedrības ar ierobežotu atbildību “Iekšlietu ministrijas poliklīnika” darbība turpināma esošajā statusā Iekšlietu ministrijas pārraudzībā.

Argumenti valsts sabiedrības ar ierobežotu atbildību “Iekšlietu ministrijas poliklīnika” darbības statusa saglabāšanai kā kapitālsabiedrībai:

* sniegtie pakalpojumi ir svarīgi valsts drošībai – kapitālsabiedrība piedalās dienesta pienākumu izpildei atbilstoša personāla nodrošināšanā Iekšlietu ministrijas sistēmas iestādēs un Ieslodzījuma vietu pārvaldē, veicot amatpersonu veselības stāvokļa kontroli, amatpersonas pieņemot dienestā, dienesta gaitā, kā arī atvaļinot no dienesta;
* sabiedrībai nozīmīgu pakalpojumu sniegšana – kapitālsabiedrība sniedz kvalitatīvus ambulatorās veselības aprūpes pakalpojumus fiziskām personām saskaņā ar valsts veselības aprūpes sistēmu.

Iekšlietu ministrs R.Kozlovskis

Vīza:

Valsts sekretāres pienākumu

izpildītāja I.Aire

18.12.2015. 11:06

2731

L.Gersone, 67219309 [Linda.gersone@iem.gov.lv](mailto:Linda.gersone@iem.gov.lv)

A.Laure, 67219169 [Agnese.laure@iem.gov.lv](mailto:Agnese.laure@iem.gov.lv)